Ako inahanele o bona Sara, a le ntlong ya borena, a nyaretse ka festere, a boha botle ba naha ya Egepeta. Hopola hore o ne a qetile nako e telele jwale a dula ditenteng. Ebe o ile a ikutlwa jwang, ha a ipona a se a le ka tlung e mabota le marulelo a tiileng hape, a bile a ja dijo tse monate? Na o ne a tla ya le kgongwana hodimo ha a bona mabothobotho a moo? Mohlomong Egepeta e ne e bile e le naha e ruileng ho feta eo a neng a tswang ho yona ya Ure. Nahana feela, hore na Satane a ka be a ile a thaba hakaakang haeba Sara o ne a tla qetella a tlohetse Abrahama e le hore a nyalwe ke Faro enwa! Empa Sara ha a ka a itlohella hore a hlolwe ke teko. O ne a tshepahalla Modimo, monna wa hae le tokisetso ya Modimo ya lenyalo. Na o ka etsisa botshepehi bo tshwanang le ba Sara, ho batho bao o ba ratang le ho metswalle ya hao? E se e ka motho e mong le e mong ya lenyalong, matsatsing ana ao batho ba nang le boitshwaro bo hlephileng, a ka bontsha botshepehi bo jwalo!